E L Ő T ER J E S Z T É S

**Körmend város Önkormányzata Képviselő-testületének**

**2020. október 28-i ülésére**

**Tárgy: *a gyermekintézmények étkezési térítési díjának megállapításáról szóló 33/2006. (XII. 31.) önkormányzati rendelet módosítása***

*Tisztelt Képviselő-testület!*

A gyermekintézmények étkezési térítési díjának megállapításáról szóló 33/2006. (XII. 31.) önkormányzati rendelet módosítása az alábbiak miatt vált szükségessé:

2020. szeptemberétől az oktatási intézményekbe nem léphetne be visszavonásig „idegen”, az oktatási munkában részt nem vevő személyek (szülők is pl. csak engedéllyel). Ezért 2020. szeptemberétől az étkezési térítési díjat beszedő, Körmend Város Gondnoksága alkalmazásában álló személy sem léphetett be az iskolák területére.

Ezért nagyon gyorsan dönteni kellett a térítési díj más módon történő beszedésére. Ez a más mód értelemszerűen a banki utalás és a csekken történő feladás, aminek sok szülő természetesen nagyon örül, mivel megkönnyíti a befizetést, ugyanakkor sokan nem tudják, hogy könyvelésileg ez meglehetősen nagy többletteher az Önkormányzat Hivatala számára. Ennek ellenére megoldható természetesen az átállás, ehhez viszont módosítani kell az Önkormányzat szóban lévő rendeletét, mivel ez esetben a szülők nem előre, hanem havonta utólag fizetnék meg a térítési díjat, amire csak akkor van lehetőség, ha jogszabály (jelesül önkormányzati rendelet) így rendelkezik.

Kérem ezért a Testületet, hogy döntését a rendelet módosításáról meghozni szíveskedjék.

**Előzetes hatásvizsgálat:**

Társadalmi hatás: A módosításra kerülő rendelet társadalmi hatása az, hogy 2020. októberétől lehetősége nyílik a szülőknek arra, hogy gyermekeik étkezése után fizetendő térítési díjat kényelmesebben, banki utalással vagy postai befizetéssel intézzék.

Gazdasági hatás: a rendelet megalkotásának gazdasági hatása nincsen.

Költségvetési hatás: a rendelet megalkotásának költségvetési hatása nincsen, a térítési díj összege nem változik, csak a fizetési módja módosul. A postai csekkek megvásárlásának van elenyésző költsége.

Környezeti és egészségi hatás: a rendelet megalkotásának nincs környezeti és egészségi hatása.

Adminisztratív terheket befolyásoló hatás: a rendelet megalkotásának van adminisztratív terheket befolyásoló hatása, mivel sajnos többletterhet ró az étkezési térítési díjak könyvelése tekintetében mindez a könyvelőkre, és a díjbeszedést végző alkalmazottakra is.

A jogszabály megalkotásának szükségessége, a jogalkotás elmaradásának várható következményei, és a jogszabály alkalmazásához szükséges személyi, szervezeti, tárgyi és pénzügyi feltételek: A rendeletmódosítás személyi, szervezeti, tárgyi és pénzügyi feltételei rendelkezésre állnak. A jogszabály megalkotására azért van szükség, mert 2020. szeptemberétől oktatási intézményekbe nem léphetne be visszavonásig „idegen”, az oktatási munkában részt nem vevő személyek, ezzel viszont a térítési díjak személyes befizetése ellehetetlenült.

Körmend, 2020. 09. 30.

**Bebes István**

polgármester

# KÖRMEND VÁROS ÖNKORMÁNYZATA KÉPVISELŐ-TESTÜLETÉNEK

**…/2020. (…./…) sz. önkormányzati rendelete**

***a gyermekintézmények étkezési térítési díjának megállapításáról szóló 33/2006. (XII. 31.) önkormányzati rendelet módosításáról***

*Körmend város Önkormányzata Képviselő-testülete az Alaptörvény 32. cikk (2) bekezdésében és gyermekek védelméről és gyámügyi igazgatásról szóló 1997. évi XXXI. törvény 151.§ (2f) bekezdésében, valamint a személyes gondoskodást nyújtó gyermekjóléti alapellátások térítési díjáról szóló 133/1997. (VII. 29.) Korm. rendeletben kapott felhatalmazás alapján eljárva a következőket rendeli el:*

1.§ Körmend város Önkormányzata Képviselő-testületének a gyermekintézmények étkezési térítési díjának megállapításáról szóló 33/2006. (XII. 31.) sz. önkormányzati rendelet- továbbiakban rendelet - kiegészül az alábbi 3/A.§-al:

„3/A.§ A személyi térítési díjat bankszámlára való utalással vagy postai csekkbefizetéssel kell megfizetni havonta utólag.”

Körmend, 2020. október 28.

|  |  |
| --- | --- |
| Bebes István  polgármester | Dr. Stepics Anita  jegyző |

Kihirdetve a Körmendi Közös Önkormányzati Hivatal hirdetőtábláján való kifüggesztés útján:

Körmend, 2020……………………….. napján

Dr. Stepics Anita jegyző